HMPROจ่อเพิ่มรายได้ปีนี้เกิน10%
&nbsp;
19 ส.ค. 2554

โพสต์ทูเดย์ — HMPRO เตรียมปรับเพิ่มเป้ารายได้ปีนี้จากเดิมตั้งไว้ 10% หลังครึ่งปีโตแล้ว 18% ครึ่งปีหลังโตลดลง แต่ยอดโอนบ้านยังพุ่ง 
น.ส.วรรณี จันทามงคล ผู้ช่วยกรรมการผู้จัดการสายบัญชีและการเงิน บริษัท โฮม โปรดักส์ เซ็นเตอร์ (HMPRO) เปิดเผยว่า บริษัทอาจต้องเพิ่มเป้ารายได้ปีนี้จากเดิมคาดว่าจะโตขึ้น 10% จากปีก่อนทำได้ 2.17 หมื่นล้านบาท เนื่องจากครึ่งปีแรกรายได้โตขึ้นถึง 18% แล้ว แต่เป้าใหม่คงไม่ถึงกับตัวเลขที่บริษัททำได้ตอนครึ่งปีแรก
อย่างไรก็ดี มองว่าครึ่งปีหลังจะเติบโตในอัตราที่น้อยกว่าครึ่งปีแรก เพราะครึ่งปีแรกได้เรื่องมาตรการของภาครัฐเข้ามาช่วย ตั้งแต่งบไทยเข้มแข็ง หรือมาตรการภาษีอสังหาริมทรัพย์ที่ช่วยทำให้ยอดโอนบ้านในครึ่งปีแรกพุ่งถึง 45% อีกทั้งส่งผลให้ช่วงไตรมาส 3 มีการจับจ่ายใช้สอยสินค้าจากการซื้อของตกแต่งบ้านบ้าง
“ตอนนี้ดัชนีความเชื่อมั่นผู้บริโภคและอารมณ์การจับจ่ายใช้สอยของผู้บริโภคฟื้นตัวกลับมาอยู่ในระดับปกติ หลังจากความเชื่อมั่นหยุดไปตั้งแต่เดือน เม.ย.พ.ค. ที่มีปัญหาความวุ่นวายทางการเมือง ประกอบกับเป็นเพราะมองว่าเศรษฐกิจกลับมาดีขึ้นจริง หลังจากอารมณ์ลูกค้าถูกอั้นเรื่องภาวะเศรษฐกิจชะลอตัวมาหลายปี” น.ส.วรรณี กล่าว
น.ส.วรรณี กล่าวว่า ช่วงที่เหลือของปีจะขยายสาขาเพิ่มอีก 3 แห่ง จากทั้งปีตั้งเป้ามีทั้งหมด 5 แห่ง ใช้งบลงทุน 2,0003,000 ล้านบาท ทำให้สิ้นปีนี้จะมีสาขาทั้งหมด 40 แห่ง แบ่งเป็นกรุงเทพฯ และปริมณฑล 18 แห่ง และต่างจังหวัด 22 แห่ง
สำหรับการขยายการลงทุนไปต่างประเทศ คาดว่าบริษัทจะสรุปแผนงานได้ภายในปี 2554 เบื้องต้นจะไปในแถบภูมิภาคเอเชียตะวันออกเฉียงใต้ และต้องศึกษาก่อน เพราะต้องให้ความสำคัญกับพฤติกรรมของผู้บริโภคและพันธมิตรทางการค้าเป็นหลัก